Man in hof vir moord op kleuterNomthandazo Talakase. Foto: Verskaf Die 34-jarige man wat in hegtenis geneem is in verband met die moord op ŉ vierjarige meisie van Vryburg in Noordwes, sal na verwagting Dinsdag in die dorp se landdroshof verskyn. Die man is Saterdag in die Huhudi informele nedersetting vasgetrek vir die moord op Nomthandazo Talakase, wie se liggaam verlede week in ŉ veld buite Vryburg gevind is. Die verdagte is ŉ inwoner van Huhudi en nie ŉ familielid van Nomthandazo nie. Maroela Media het vroeër berig Nomthandazo is op 11 September die laaste keer lewend gesien, toe sy in die straat voor haar huis gespeel het. ŉ Jong seun het verlede Maandag op haar liggaam afgekom, toe hy in die omgewing van die Monotomosetlha-nedersetting in Huhudi gaan jag het. Die seun het die gemeenskapsleiers in kennis gestel wat die polisie ontbied het. Die dogtertjie se linkerhand word vermis. Die oorsaak van haar dood is nog nie bekend gemaak nie.